B&O Play Beoplay E4

Vi kan lige så godt lukke katten ud af sækken med det samme; Beoplay E4-hovedtelefonerne har fantastisk lyd og god støjdæmpning, men de lider af nogle spøjse designvalg, der gør dem mindre brugbare end de kunne have været. Problemet sidder på kablet – det er nemlig den kontrolboks, der aktiverer støjdæmpningen. Den er stor, klodset og sidder fuldstændig fjollet tæt på jack-stikket.

Lækker æstetik – naturligvis

Overordnet set er byggekvalitet, materialevalg og æstetikken lige så lækker, som vi har vænnet os til fra B&O Play. Selve propperne er snittet af anodiseret aluminium i matsort finish, og selv om de er forholdsvis store, så sidder de ret godt og anonymt i ørerne takket være fem forskellige øretipper, der passer de fleste. Undertegnede foretrækker modellerne af blødt hukommelsesskum, der både slutter tæt og er behagelige at bære i længere tid ad gangen. Hovedtelefonerne sad også godt fast uden at falde ud af denne testers ører.

Effektiv støjdæmpning og lækker lyd

Det er naturligvis også øretipperne der bestemmer, hvor effektiv støjdæmpningen er – og støjdæmpningen er E4’ernes specialitet. Med hukommelsesskummet monteret havde jeg ingen problemer med at få støjdæmpningen til at virke optimalt. Faktisk forbavsende godt. Den fungerer bedst, når man spiller musik og har lidt større problemer under podcasts eller audiobøger, hvor man kan høre en lav summen. Stemmer slipper igennem støjdæmpningen, men mere konstante lyde som f.eks. bilstøj udryddes temmelig godt.

Den generelle lydkvalitet er i top. Lydbilledet er pænt balanceret, neutralt og klarede hele vorees test-spilleliste uden at falde i en eneste gang. Der kommer lige en ekstra tand bas, når støjdæmpningen aktiveres og er man ikke til bas, kan det være et problem, men jeg nød den. Specielt på Gregory Porters Musical Genocide.

Se også: Spotify-spilleliste: iNPUTs højttalertest

Helt slem med iPhone

Det er i det hele taget svært at sætte en finger på noget … altså bortset fra kontrolboksen på kablet. Den er, i mine øjne, noget af et problem for E4. Ikke alene er den forholdsvis stor og klodset (5 x 3 x 1 centimeter), den er også fjollet placeret cirka fem centimeter fra jackstikket, der sættes i telefonen. Den har ingen klips på bagsiden, så den hænger og dingler umotiveret. Og så er boksen heller ikke lige så lækkert designet, som resten af sættet; skydeknappen der aktiverer den aktive støjdæmpning virker decideret skrøbelig.

Kontrolboksens størrelse skyldes blandt andet, at den rummer både batteri og microUSB-stik til genopladning, der giver op til 20 timers aktiv støjdæmpning.

Helt slemt bliver æstetikken, hvis man bruger Beoplay E4 sammen med en nyere iPhone, der kræver adapter fra Lightning-stikket til 3,5 mm jack. B&O Play kunne have fjernet både kontrolboksen og behovet for adapter hvis de havde valgt at benytte Lightning i stedet for jack-stik – det er en løsning som bl.a. Libratone har valgt – men så var Android-brugerne blevet ladt i stikken. Alle disse svære beslutninger.

Det er ærgerligt, for ser man bort fra kontrolboksen, så er Beoplay E4 et sæt virkelig gode hovedtelefoner – om end de er en kende pebrede. De ser godt ud, de lyder godt og har den bedste aktive støjdæmpning vi endnu har hørt fra et sæt in-ear-hovedtelefoner.